...men Raymond kjører på for anmeldelse

LAGER BØLGER: Raymond Mørk-Olsen hevder vannscootere er støysvake, og imøtegår påstanden om at de er miljøskadelige. Eksosen slippes ut under vann og gir lite lyd. Foto: ALF ØYSTEIN STØTVIG, VG

Dette er kun forbudt i Norge

SANDEFJORD (VG) Nå skal brukerne av vannscooter bøtelegges så det svir. Men Raymond Mørk-Olsen ønsker å bli anmeldt for å kunne kjøre saken til topps i systemet.

Martin Nilsen

Oppdatert 10. juli 2012

Artikkelen er over åtte år gammel

Det norske forbudet mot vannscootere er enestående i Europa. Importør og forhandler av vannscootere, Carl Jacob Johansen mener det norske forbudet bare vil gjøre internasjonale myndigheter mer oppmerksomme på de særnorske reglene.

En aktiv bruker, Raymond Mørk-Olsen fra Sandefjord er blant dem som vil nekte forelegg for å kunne ta en anmeldelse til topps i systemet.

Sviende bøter

- Forrige gang bruk av vannscooter ble anmeldt endte det i et «forlik» med Riksadvokaten hvor han stilte reaksjoner mot vannscootere i bero. Med en ny forskrift fra Miljøverndepartementet som forbyr disse lovlige fartøyene, må vi bare provosere frem en anmeldelse vi kan kjøre gjennom hele rettsapparatet, sier Johansen.

I Riksadvokatens håndhevingsdirektiv fra sist fredag heter det blant annet at «bøtene som ilegges skal være følbare», på godt norsk at de skal svi for den som bøtelegges.

- Lovlig produkt

Miljøverndepartementet, som gjennom en ny forskrift fra 1. juli i år opprettholdt forbudet fra 2001, har ikke svart på VGs henvendelse om saken.

Kongelig norsk båtforbunds generalsekretær, Reidar Kjelsrud mener den nye forskriften ikke holder vann.

- En vannscooter er en båt, et lovlig produkt, mange av dem er bygget i EU. Og EU vil ikke akseptere at Norge forbyr et lovlig produkt som er CE-merket og godkjent i EU, sier han.

Atferd

- Man kan mislike bruken av vannscootere, men da er det brukeren, den som sitter oppå, som bør endre atferd. Produktet i seg selv er det ikke noe i veien med, sier Kjelsrud.

I en leder i Båtmagasinets siste nummer henvender han seg til myndighetene når han skriver:

- Stopp dette tullet og ressursbruken på denne saken.

Klagesak

Det ligger en klagesak i EFTA hvor den særnorske regelen om forbud, skal behandles.

- Vi har ventet på den norske forskriften, som vi nå har til vurdering, og kommer til å ta et standpunkt i saken innen kort tid, skriver presse og informasjonsmedarbeider Trygve Mellvang-Berg i EFTAs overvåkningsorgan ESA i en e-post til VG.

PS! Samferdselsbyråd Jøran Kallmyr (Frp) i Oslo tok i fjor til orde for å åpne hele Oslofjorden for fri ferdsel med vannscooter.

Publisert: 10.07.12 kl. 10:39 Oppdatert: 10.07.12 kl. 18:05

Les også

Mer om Fritidsbåt